Dok. Dok. Sådan har det lydt knap én million gange i 2016, når en af de 1.860 københavnske bycykler blev låst op. Efter en tumultarisk begyndelse, hvor virksomheden, der skulle levere bycyklerne, var tæt på at gå konkurs, har bycyklerne nu været i - stort set - normal drift siden februar sidste år. Det kan ses på brugertallene.

I 2016 blev der således kørt 933.642 ture mod 169.834 i hele 2015.

Væksten har imidlertid ikke været tilstrækkelig til at dække udgifterne for By- & Pendlercykel Fonden, som Københavns og Frederiksbergs kommuner sammen med DSB stiftede til at styre projektet. Det fortæller fondens PR- og kommunikationschef, Iben Keller.

Artiklen fortsætter efter grafikken

Illustration: MI Grafik / Lasse Gorm Jensen

»Selv om vi ikke har haft et fuldt driftsår, så kan vi se, at den økonomiske model ikke hænger sammen. Vi betaler vores driftsselskab, Bikeshare, et beløb pr. tur, og vores indtægter dækker simpelthen ikke de driftsomkostninger, der er forbundet med at drive bycykelsystemet. Derfor har vi været nødt til at justere vores priser.«

Prispakke punkterede økonomien

Der er to årsager til, at fondens økonomi var i fare for at punktere: Det oprindelige prissystem var med Iben Kellers ord 'ikke optimalt til et bycykelsystem som dette'. Og så har det været alt for let at snyde.

Bycyklens bøvlede begyndelse I 2012 vandt Gobike A/S kontrakten på at levere et nyt bycykelsystem med 1.860 bycykler og 2.580 ladestandere til hovedstaden.

DSB og Københavns og Frederiksberg kommuner skulle betale 79,3 mio. kr over otte år plus en bonus pr. udlejning. Pengene bliver udbetalt til Gobikes datterselskab Bikeshare Danmark A/S. Gobike leverer cykler og ladestationer til Bikeshare.

By- & Pendlercykel Fonden, som ejerne havde stiftet til at styre projektet, erklærede i marts 2015 Bikeshare Danmark A/S i mislighold, fordi selskabet ikke havde leveret det aftalte antal cykler. De manglende cykler skyldtes en betalingsstandsning hos den tyske cykelproducent Mifa, som bygger cyklerne.

I maj 2015 blev der indgået en ny aftale og leveranceplan mellem parterne. I oktober 2015 var alle cykler og ladestandere leveret.

De forsinkede leverancer og ekstraudgifter til rådgivning betød, at Bikeshare Danmark 1. januar 2016 havde en egenkapital på -26 mio. kr og moderselskabet Gobike A/S havde på samme tidspunkt en negativ egenkapital på -37 mio. kr.

I januar 2016 blev det opdaget, at styret ikke kunne dreje så meget, som ISO-standarden kræver. Først i marts 2016 var alle cykler repareret.

I det oprindelige prissystem kunne man enten leje cyklen på timebasis til 25 kr. pr. påbegyndt time eller tegne et månedsabonnement til 70 kr. Som abonnent var de første 30 minutter af en tur altid gratis, og kørte man i længere tid, ville det koste 6 kr. pr. time. Og kunderne har hurtigt lært at optimere efter tidsgrænserne.

Læs også: Den interaktive bycykel når de københavnske cykelstier til sommer

I december 2015 var den gennemsnitlige tur 43 minutter, men i december 2016 stod brugerne gennemsnitligt af efter 31 minutters kørsel.

»Så er man nede på, at have en elcykel til rådighed for 70 kr. om måneden, og det er ikke nok til at dække udgifterne til reparationer, vedligehold, kundeservice og øvrig drift af systemet,« siger Iben Keller.

Ulovlig deleøkonomi

Andre brugere har ‘optimeret’ på mere kreativ vis. Hver bruger havde - og har - mulighed for at lade en gæst køre med på sit abonnement, så den samme abonnent kan være logget ind på to cykler samtidig. Men nogle af bycyklisterne valgte at dele deres abonnement i en noget videre kreds.

»Vi har set, at nogle brugere har delt deres koder på Facebook, og vi kan også se, at der er nogle abonnenter, der kører enormt meget. Nogle gange er der en god forklaring på mængden af ture, mens der andre gange er tale om snyd. Og hvis vi ikke engang får 70 kr pr. abonnement, men måske kun 35 kr. eller endnu mindre, hænger den økonomiske model endnu dårligere sammen,« fortæller Iben Keller.

Fonden har måttet spærre en del konti på grund af mistanker om snyd. Men det løser ikke hele problemet. Derfor har fonden også ændret priserne pr. 1. januar.

Højere priser og færre gratister

Fra nytår trådte en ny prispakke således i kraft. Prisen for timeleje hæves til 30 kr., og for abonnenter er det nu kun de første 140 minutters cykling, der er inkluderet i månedsabonnementet. Herefter koster det 35 øre pr. minut. En bruger kan lade én gæst cykle med på sit abonnement på enkelte ture. Desuden kan man købe pakker med henholdsvis 10 eller 20 timers cykling, der skal bruges inden for 12 måneder efter købet. Pakkerne kan deles af op til fem personer samtidig.